Shtohet numri i grave që pijnë duhanin në botë 
Një raport i ri tërheq vëmendjen tek rreziqet shëndetësore që sjell përdorimi i duhanit për femrat
Gratë po e shtojnë ndjeshëm pirjen e duhanit ndërsa burrat po e pakësojnë atë. Ky është përfundimi i një studimi të quajtur “Një faqe e re: gratë, duhani dhe e ardhmja”. Studimi u bë publik në konferencën ndërkombëtare për kontrollin ndaj kancerit dhe duhanit që u zhvillua kohët e fundit në Washington. Raporti tërheq vëmendjen tek rreziqet shëndetësore që sjell përdorimi i duhanit për gratë në shekullin e 21. Autorja e tij Lorraine Greaves është drejtoreshë ekzekutive e Rrjetit Ndërkombëtar të Grave kundër Duhanit. Zonja Greaves thotë se ritmi i pirjes së duhanit tek burrat është katër herë më i lartë sesa tek gratë. Por studimet e Kombeve të Bashkuara tregojnë se në shumicën e vendeve vajzat e reja po e marrin këtë zakon më shpejt sesa djemtë. Raporti thotë se gratë në vendet në zhvillim do të jenë gjithnjë e më shumë të përfshira edhe në prodhimin e duhanit. Një studim i OKBsë tregon se 85 përqind e duhanit do të prodhohet në vendet në zhvillim, deri në vitin 2010. Zonja Greaves thotë se ky ndryshim mund të rrisë përfitimet industriale. Por shitja, reklamimi dhe prodhimi i duhanit mund të ketë kosto të lartë ekonomike, sociale dhe shëndetësore për gratë. Ekspertët e shëndetësisë në Konferencën Ndërkombëtare për Kancerin dhe Duhanin i bënë thirrje komunitetit ndërkombëtar të verë në zbatim konventën e Kombeve të Bashkuara për Kontrollin e Duhanit. Kjo marrëveshje është ratifikuar nga 134 vende. Ajo ndalon reklamimin e duhanit, kërkon paralajmërime shëndetësore në produktet e duhanit dhe mbështet idenë e ndalimit të duhanit në vende publike. Zonja Greaves thotë se është urgjente që vendet t’i pranojnë këto dispozita. Raporti rekomandon përhapjen e programeve edukuese për të rritur ndërgjegjësimin kundër duhanit. Patricia Lambert punon në ministrinë e shëndetësisë në Afrikën e Jugut. Ajo është bashkëautore e studimit. Zonja Lambert thotë se zyrtarët e shëndetësisë në vendin e saj po e luftojnë seriozisht këtë problem ashtu sikurse aparteidin. Autorët e studimit shpresojnë se vendim-marrësit dhe publiku në përgjithësi do t’i shqyrtojnë përfundimet e studimdit dhe do të punojnë për të parandaluar kthimin e parashikimeve të tyre në realitet.